Namangan viloyatida multimodal Logistika markazini va uning faoliyatini tashkil etish toʻgʻrisida
(resolution, 2016-12-31)

Fargʻona vodiysining transport-logistika infratuzilmasini zamonaviy talablarga muvofiq takomillashtirish, tadbirkorlik faoliyati subyektlari oʻrtasidagi kooperatsiya aloqalarini yanada kengaytirish, yuk tashishlar hajmlarini koʻpaytirish hamda yuklarni oʻz vaqtida va uzluksiz yetkazib berish uchun qulay shart-sharoitlar yaratish, shuningdek mintaqaning temir yoʻl infratuzilmasidan samarali foydalanish maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot vazirligi, Moliya vazirligi, Tashqi iqtisodiy aloqalar, investitsiyalar va savdo vazirligi hamda “Oʻzbekiston temir yoʻllari” davlat-aksiyadorlik kompaniyasining: “Oʻzbekiston temir yoʻllari” davlat-aksiyadorlik kompaniyasi huzurida “Pop logistika markazi” unitar korxonasining multimodal logistika markazini tashkil etish, yuklarni ishlash hajmlarini yiliga 4,0 mln tonnagacha yetkazish; transportning har xil turlari bilan tashishning oʻzaro bogʻliq jarayonini, shu jumladan “Qamchiq” dovoni orqali yuklarni tashish uchun “Angren logistika markazi” yopiq aksiyadorlik jamiyatining avtotransport vositalari parkidan samarali foydalanish asosida tashkil etish toʻgʻrisidagi takliflari qabul qilinsin. 2. Quyidagilar “Pop logistika markazi” unitar korxonasi faoliyatining asosiy vazifalari va yoʻnalishlari etib belgilansin: Fargʻona mintaqaviy temir yoʻl bogʻlanmasining ixtisoslashtirilgan stansiyalaridan foydalanib, “Angren logistika markazi” yopiq aksiyadorlik jamiyati bilan oʻzaro toʻliq bogʻliq holda Fargʻona vodiysi hududida yuklarni yetkazib berishning yagona multimodal sxemasini taʼminlash; transport-logistika va transport-ekspeditsiya xizmatlari koʻrsatish, shuningdek yuklarni tashishning maqbul sxemalarini (maqbul logistika tizimlarini) ishlab chiqish boʻyicha tadbirkorlik faoliyati subyektlarining ehtiyojlarini qondirish uchun samarali logistika tarmogʻini shakllantirish. 3. “Pop” multimodal logistika markazi infratuzilmasini barpo etish chora-tadbirlari kompleksi ilovaga muvofiq tasdiqlansin. 4. “Oʻzbekiston temir yoʻllari” davlat-aksiyadorlik kompaniyasining quyidagilarni: “Qaqir” stansiyasini — koʻmir, qurilish materiallari, yogʻoch-taxta yuklarini saqlash uchun, “Qoʻqon” stansiyasini — mineral oʻgʻitlar va isteʼmol tovarlarini saqlash uchun, “Margʻilon” stansiyasini — konteynerli yuklarni saqlash uchun (Fargʻona viloyati); “Raustan” stansiyasini — konteynerli koʻmir va qurilish materiallari yuklarini saqlash uchun (Namangan viloyati); “Axtachi” stansiyasini — konteynerli koʻmir va qurilish materiallari yuklarini saqlash uchun (Andijon viloyati) ixtisoslashtirgan holda, Fargʻona mintaqaviy temir yoʻl bogʻlanmasining bir yoʻla 91,7 ming tonna yukni saqlash quvvatiga ega boʻlgan omborxonalaridan foydalanish toʻgʻrisidagi taklifiga rozilik berilsin. 5. “Angren logistika markazi” yopiq aksiyadorlik jamiyati va “Pop logistika markazi” unitar korxonasi vazirliklar, idoralar va xoʻjalik boshqaruvi organlarining buyurtmanomalariga binoan “Qamchiq” dovoni orqali tashishlarning prognoz hajmlarini har yili 1-dekabrgacha shakllantirsinlar, bunda yuklarni Fargʻona vodiysiga va u yerdan tashish nomenklaturasi va sxemalari aniqlanishini hisobga olsinlar. 6. “Oʻzbekiston temir yoʻllari” davlat-aksiyadorlik kompaniyasi “Angren logistika markazi” yopiq aksiyadorlik jamiyati bilan birgalikda yuklarni joʻnatish stansiyasidan yetkazib berish stansiyasigacha yagona tashish hujjati boʻyicha yetkazib berish uchun yagona tashish toʻlovini belgilasin, “Oʻzbekiston temir yoʻllari” davlat-aksiyadorlik kompaniyasi tashuvlarning butun yoʻnalishida yuklarning but saqlanishini taʼminlasin. 7. Quyidagilar: “Oʻzbekiston temir yoʻllari” davlat-aksiyadorlik kompaniyasining kapital qurilish boʻyicha direksiyasi — “Pop” multimodal logistika markazi infratuzilmasini qurish boʻyicha bosh buyurtmachi etib; “Boshtransloyiha” ochiq aksiyadorlik jamiyati — bosh loyiha tashkiloti etib; 2013-yil — qurilishni boshlash va tugallash muddatlari etib; 2014-yil 1-yanvar — “Pop” multimodal logistika markazi faoliyatining boshlanish muddati etib; “Oʻzbekiston temir yoʻllari” davlat-aksiyadorlik kompaniyasining oʻz mablagʻlari — “Pop” multimodal logistika markazi infratuzilmasi qurilishini moliyalashtirish manbalari etib belgilansin. 8. “Oʻzbekiston temir yoʻllari” davlat-aksiyadorlik kompaniyasiga: “Pop” multimodal logistika markazi infratuzilmasi qurilishini asosiy texnik-iqtisodiy koʻrsatkichlarning va ishchi hujjatlarning tasdiqlanadigan qismi bilan birgalikda ishchi loyihani ishlab chiqqan holda 2013-yil 1-avgustgacha bir yoʻla amalga oshirishga; subpudrat tashkilotlarni tanlov asosida tanlashga ruxsat berilsin. 9. Oʻzbekiston Respublikasi Iqtisodiyot vazirligi, “Oʻzmetkombinat” ochiq aksiyadorlik jamiyati “Oʻzqurilishmateriallari” aksiyadorlik kompaniyasi va “Oʻzbekneftgaz” milliy xolding kompaniyasi “Oʻzbekiston temir yoʻllari” davlat-aksiyadorlik kompaniyasi hamda “Oʻzavtoyoʻl” davlat-aksiyadorlik kompaniyasi buyurtmanomalariga binoan “Pop” multimodal logistika markazi qurilishi uchun metall prokati, sement va yonilgʻi-moylash materiallarining tartibga solinadigan narxlar boʻyicha, toʻgʻridan-toʻgʻri shartnomalar asosida yetkazib berilishini taʼminlasinlar. 10. “Pop” multimodal logistika markazini qurish doirasida: Oʻzbekiston Respublikasida ishlab chiqarilmaydigan, Oʻzbekiston Respublikasi Vazirlar Mahkamasi tomonidan tasdiqlanadigan roʻyxatlar boʻyicha chetdan olib kelinadigan tovarlar — bojxona toʻlovlaridan (bojxona yigʻimlaridan tashqari); bajariladigan ishlar (xizmatlar) hajmlari — qoʻshilgan qiymat soligʻidan 2014-yil 1-yanvargacha boʻlgan muddatga ozod qilinsin. 11. “Pop logistika markazi” unitar korxonasi 2017-yil 1-yanvargacha boʻlgan muddatga soliqlarning barcha turlarini toʻlashdan, davlat maqsadli jamgʻarmalariga majburiy toʻlovlardan ozod qilinsin. 12. Namangan viloyati hokimligi “Pop” multimodal logistika markazini, avtomobil va temir yoʻl kirish yoʻllarini qurish uchun qonun hujjatlarida belgilangan tartibda yer uchastkalari ajratilishini bir oy muddatda taʼminlasin. 13. “Oʻzbekiston temir yoʻllari” davlat-aksiyadorlik kompaniyasi Oʻzbekiston Respublikasi Adliya vazirligi hamda boshqa manfaatdor vazirliklar va idoralar bilan birgalikda bir oy muddatda: qonun hujjatlariga ushbu qarordan kelib chiqadigan oʻzgartirishlar va qoʻshimchalar toʻgʻrisida Vazirlar Mahkamasiga takliflar kiritsin; normativ-huquqiy hujjatlarni ushbu qarorga muvofiqlashtirsin. 14. Mazkur qarorning bajarilishini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.